Рычард Бёрбедж

Рычард Бёрбедж (;  — ) — англійскі акцёр эпохі Адраджэння, сябар і паплечнік Шэкспіра. Першы выканавец такіх роляў як: Гамлет, Рычард III, Лір, Генрых V, Атэла, Рамэа, Макбет і інш.

 Біяграфія 
Рычард Бёрбедж нарадзіўся ў 1567 годзе ў Лондане ў тэатральнай сям’і. Яго бацька Джэймс Бёрбедж у маладосці быў цесляром, пазней стаў акцёрам, пазней кіраваў трупай «слугі графа Лестэра». Ён пабудаваў першы тэатральны будынак у Лондане, арганізоўваў і кіраваў акцёрскімі трупамі. Сыны Джэймса пайшлі па слядах бацькі: Катберт займаўся антрэпрэнёрскай працай, а Рычард абраў акцёрскую прафесію. Урокі акцёрскага майстэрства ён браў у Эдуарда Алена, вядомага сваімі ролямі ў трагедыях Марла. Пра маладосць Бёрбеджа вядома вельмі мала. Верагодна, ён граў у 1590—1593 гадах у трупах «слугі лорда-адмірала», «слугі лорда Стрэнджа», «слугі графа Пембрака». Аднак праславіўся як зорка трупы лорда-камергера і выканаўца галоўных роляў у п’есах Шэкспіра. Разам з братам валодаў паловай тэатра «Глобус».